Lasse Kronborg Nielsen har aldrig arbejdet i forsvaret. Faktisk blev den 37-årige uddannede bagersvend fra Hjørring kasseret som soldat på grund af sin astma.

Derfor kom det som noget af en overraskelse, da han i 2013 begyndte at modtage en stribe mails fra en kreds af ansatte i forsvaret, der blandt andet udvekslede oplysninger om placeringen af danske FN-observatører på grænsen til Nordkorea.

Kort tid forinden havde Lasse Kronborg Nielsen fået ny mailadresse, og først overvejede han, om nogen forsøgte at lokke pinkoden eller andre fortrolige oplysninger ud af ham.